ORDE do 18 de febreiro de 2008 pola que se declara de xeito provisional, como espazo privado de interese natural, o espazo natural de Sobreiras do Faro, no concello de Oia.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 07/03/2008

A Lei 9/2001, do 21 de agosto, de conservación da natureza, recoñece os espazos privados de interese natural como unha das categorías en que se clasifican os espazos naturais protexidos. O artigo 18 desta lei establece o dereito dos titulares dos terreos nos cales existan formacións naturais, especies ou hábitats de flora e fauna silvestres dos que se considere de interese a súa protección, a propoñerlle á consellería competente en materia de ambiente, mediante a presentación dunha memoria suficientemente motivada, a súa declaración como espazo privado de interese natural.
A declaración dun espazo privado de interese natural é competencia da Consellería de Medio Ambiente e Desenvolvemento Sostible, por solicitude dos propietarios dos terreos afectados e correspóndelles a estes a súa xestión. Así mesmo, a declaración dun espazo privado de interese natural non comprota a súa inclusión na Rede galega de espazos naturais protexidos.
A regulación dos espazos privados de interese natural recollida na Lei 9/2001, do 21 de agosto, de conservación da natureza, foi desenvolvida polo Decreto 124/2005, do 6 de maio, polo que se regula a figura do espazo natural de interese local e a figura do espazo privado de interese natural. O artigo 4 deste decreto recolle a posibilidade que ten a Consellería de Medio Ambiente e Desenvolvemento Sostible de declarar, de xeito provisional, un espazo privado de interese natural por un prazo non superior a dous anos. Os promotores deberán presentar dentro deste prazo o Plan de conservación, como requisito imprescindible para a súa declaración como espazo privado de interese natural.
A Comunidade de Montes Veciñais en Man Común de Viladesuso propúxolle á Consellería de Medio Ambiente e Desenvolvemento Sostible a declaración como espazo privado de interese natural dos terreos da súa propiedade denominados Sobreiras do Faro, na parroquia de Viladesuso, no concello de Oia, na provincia de Pontevedra. Os promotores xuntáronlle á súa solicitude unha memoria que cumpre e se axusta ao establecido no artigo 3.3º do Decreto 124/2005, do 6 de maio. Unha vez recibida esta solicitude, o Servizo Provincial de Conservación da Natureza en Pontevedra emitiu informe favorable sobre a declaración do espazo denominado Sobreiras do Faro como espazo privado de interese natural.
Esta orde ten por obxecto declarar, de xeito provisional, o espazo de Sobreiras do Faro, no concello de Oia, como espazo privado de interese natural, unha vez constatadas as singularidades que presenta este espazo natural que o fan merecente da protección dos seus valores naturais.
Polo exposto, no uso das atribucións que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Declaración provisional do espazo privado de interese natural de Sobreiras do Faro.
1. Declárase provisionalmente e por un prazo máximo de dous anos, como espazo privado de interese natural, o espazo natural de Sobreiras do Faro, no termo municipal de Oia, en Pontevedra, por proposta da Comunidade de Montes Veciñais en Man Común de Viladesuso.
2. Durante o prazo da declaración provisional do espazo natural de Sobreiras do Faro como espazo privado de interese natural, e como requisito imprescindible para que se produza a súa declaración definitiva como espazo natural protexido, a Comunidade de Montes Veciñais en Man Común de Viladesuso deberá achegarlle á Consellería de Medio Ambiente e Desenvolvemento Sostible o plan de conservación deste espazo.
No caso de que a Comunidade de Montes en Man común de Viladesuso non achegue o Plan de conservación do espazo natural de Sobreiras do Faro no prazo sinalado, considerarase que desistiu da súa solicitude de declaración deste espazo natural como espazo privado de interese natural, producíndose desde ese momento a extinción dos efectos da declaración provisional deste espazo natural.
Artigo 2º.-Réxime de protección preventiva.
1. A declaración provisional do espazo privado de interese natural de Sobreiras do Faro comporta a aplicación do réxime de protección preventiva recollido no artigo 25 da Lei 9/2001, do 21 de agosto, de conservación da natureza.
2. Os aproveitamentos e os usos dos bens e recursos incluídos dentro do espazo privado de interese natural de Sobreiras do Faro levaranse a cabo de maneira que resulten compatibles coa conservación dos valores que motivaron a súa declaración.
Artigo 3º.-Límites.
A extensión e límites do espazo privado de interese natural de Sobreiras do Faro son os sinalados no anexo desta orde.
Artigo 4º.-Xestión.
A xestión do espazo natural de Sobreiras do Faro será responsabilidade e competencia da Comunidade de Montes Veciñais en Man Común de Viladesuso.
Artigo 5º.-Efectos.
1. A declaración provisional do espazo natural de Sobreiras do Faro como espazo privado de interese natural non comporta a súa inclusión na Rede galega de espazos naturais protexidos.
2. A declaración provisional do espazo natural de Sobreiras do Faro como espazo privado de interese natural non implicará a asignación de recursos económicos da Xunta de Galicia para a súa xestión e conservación.
Artigo 6º.-Extinción.
1. Mediante orde do conselleiro de Medio Ambiente e Desenvolvemento Sostible poderase poñer fin aos efectos da declaración provisional do espazo natural de Sobreiras do Faro como espazo privado de interese natural, se desaparecesen as causas que motivaron a protección deste espazo e non fosen susceptibles de recuperación ou restauración.
2. Tamén se producirá a extinción dos efectos da declaración provisional do espazo natural de Sobreiras do Faro como espazo privado de interese natural no suposto recollido no punto 2 do artigo 1º desta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de febreiro de 2008.
Manuel Vázquez Fernández
Conselleiro de Medio Ambiente e Desenvolvemento Sostible
Ver referencia pdf "04800D006P045.PDF"